बोले- सीएम-धारीवाल गरीब की लड़ाई लड़ने वाले को आतंकी मानते हैं, तो मैं ये करता रहूंगा
Rajasthan BJP MP Kirodi Lal Meena AIIMS Hospital Treatment Update; मेरी हालत लगातार बिगड़ रही है। मैं बराबर मेडिकल बोर्ड को कहता रहा कि मुझे इलाज के लिए एसएमएस से दिल्ली एम्स या दूसरे हायर सेंटर पर भेजा जाए
भाजपा के राज्यसभा सांसद डॉ. किरोड़ीलाल मीणा इलाज के लिए सवाई मान सिंह हॉस्पिटल (SMS) छोड़कर मंगलवार दोपहर करीब 3 बजे दिल्ली रवाना हो गए। उन्हें SMS हॉस्पिटल प्रशासन ने दिल्ली रेफर नहीं किया है। किरोड़ी खुद की इच्छा से दिल्ली गए हैं। अब किरोड़ी एम्स में इलाज करवा सकते हैं। दिल्ली रवाना होने से पहले किरोड़ी ने सरकार पर उनके इलाज में क्रूरता और लापरवाही बरतने के आरोप लगाए। उन्होंने सीएम अशोक गहलोत और मंत्री शांति धारीवाल को भी निशाने पर लिया है। डॉ. किरोड़ी ने एसएमएस के डॉक्टरों की तारीफ की, लेकिन उन पर सरकारी दबाव में होने की बात कही।
मंत्री शांति धारीवाल के बयान पर किरोड़ी लाल मीणा ने कहा- मैं सड़क पर गरीबों की लड़ाई लड़ता हूं। लाठी खाता हूं, धरना देता हूं। प्रदर्शन करता हूं, जेल जाता हूं। मुख्यमंत्री और शांति धारीवाल की परिभाषा आतंकी की है। उनकी नजर में अगर मैं आंतकी हूं। अगर वे इसे आतंक मानते हैं तो मैं यह आतंक छोड़ने वाला नहीं हूं। दीन-हीन, गरीब की लड़ाई इसी मजबूती से लड़ता रहूंगा।
आंदोलन जारी रहेगा 
वीरांगनाओं के समर्थन में किए जा रहे आंदोलन पर किरोड़ी ने कहा- आंदोलन अंतिम सांस तक जारी रहेगा। अंतिम लक्ष्य की प्राप्ति तक जारी रहेगा।
मैं जीवन बचाने अपनी इच्छा से जा रहा हूं 
किरोड़ीलाल मीणा ने कहा- मेरी हालत लगातार बिगड़ रही है। मैं बराबर मेडिकल बोर्ड को कहता रहा- मुझे इलाज के लिए एसएमएस से दिल्ली एम्स या दूसरे हायर सेंटर पर भेजा जाए, लेकिन नहीं भेजा। मेडिकल बोर्ड ने कहा- आप लिखकर दीजिए। कल लिखकर भेजा। मेरे बाएं पैर और हाथ में सुन्न, कमजोरी लगातार बढ़ रही है। चक्कर आना लगातार बढ़ रहा है। मुझे लगातार घबराहट हो रही है।
सीएम इलाज में मेरे जैसा बर्ताव किस गरीब के साथ नहीं करे
किरोड़ी ने कहा- खुद की मर्जी से एसएमएस छोड़कर हायर सेंटर के लिए जा रहा हूं। मैंने बार-बार आग्रह किया, लेकिन रेफर नहीं किया। सरकार इलाज में क्रूरता और लापरवाही बरत रही है। डॉक्टरों ने खूब केयर की, लेकिन ये सरकार के दबाव में हैं। मेरे सर्वाइकल में सी 4 से सी 7 तक चोट लगी है। इसकी वजह से स्पाइनल कॉर्ड में सूजन आ गई है। हालत बिगड़ रही है। अब अपनी इच्छा से दिल्ली जा रहा हूं। मुख्यमंत्री को धन्यवाद कि जिस तरह का व्यवहार इलाज में मेरे साथ कर रहे हो। वैसा व्यवहार किसी गरीब के साथ नहीं करें।
धारीवाल ने कहा था- किरोड़ीलाल जिस प्रकार का एक्ट करते हैं, वह किसी आंतकी से कम नहीं होता
सोमवार को विधानसभा में वीरांगनाओं के मुद्दे पर सरकार की तरफ से जवाब देते हुए मंत्री शांति धारीवाल ने कहा था कि राजनीति में रुचि लेने वाला हर व्यक्ति जानता है कि किरोड़ीलाल जिस प्रकार का कृत्य करते हैं। वह किसी आंतकी से कम नहीं होता। किरोड़ीलाल जैसा सांसद नियम जानते हुए भी नियम के खिलाफ जाकर आंदोलन करे। शांति भंग करने की कोशिश करे तो कैसे बर्दाश्त करेंगे। कानून का पालन कराने वाली सरकार यह बर्दाश्त नहीं कर सकती।
10 मार्च को एसएमएस में भर्ती करवाया था
सांसद किरोड़ीलाल मीणा को 10 मार्च को जयपुर स्थित एसएमएस हॉस्पिटल में भर्ती करवाया गया था। किरोड़ीलाल मीणा पुलवामा शहीदों की वीरांगनाओं की मांगों को लेकर पिछले कई सप्ताह से आंदोलन कर रहे थे। तीन वीरांगनाएं सचिन पायलट के बंगले के बाहर धरने पर बैठ गई थीं। 10 मार्च की देर रात तीनों वीरांगनाओं को पुलिस ने जबरन धरने से उठवाकर उनके गांव भेज दिया था। किरोड़ी वीरांगना मंजू से मिलने के लिए उसके गांव जा रहे थे तो सामोद थाने पर पुलिस ने रोक लिया था। पुलिस से उनकी झड़प हुई थी। किरोड़ी को धारा 129 के तहत पुलिस ने वहां से हिरासत में लिया था। ज्यादा तबीयत बिगड़ने के बाद पहले उन्हें जयपुर के ही गोविंदगढ़ स्थित हॉस्पिटल ले जाया गया था। यहां से एसएमएस हॉस्पिटल रेफर किया गया था।
ये भी पढ़ें...
रंधावा की मोदी पर टिप्पणी, भाजपा का वॉकआउट:विधानसभा में हंगामा, BJP MLA ने कहा- PM की हत्या का षड्यंत्र रचा जा रहा
कांग्रेस के राजस्थान प्रभारी सुखजिंदर सिंह रंधावा के मोदी को खत्म करने वाले बयान पर सियासी घमासान शुरू हो चुका है। मंगलवार को विधानसभा में जमकर हंगामा हुआ। कृषि और पशुपालन की अनुदान मांगों पर बहस के दौरान रंधावा के बयान पर बीजेपी विधायकों ने वॉकआउट किया। अनुदान मांगों पर बहस के दौरान सतीश पूनिया का भाषण खत्म होते ही बीजेपी ने अचानक रंधावा के बयान का मुद्दा उठाकर हंगामा शुरू कर दिया। (पूरी खबर पढ़ें)